Фестывальная праграма аказалася ўдвая карыснай для настаўнікаў працоўнага навучання, якія не толькі змаглі паспрабаваць у дзеянні самыя сучасныя інструменты і электрапрыборы, але і ўбачыць новыя перспектывы адукацыйнай дзейнасці. Спецыяліст аддзела электрапрыбораў і аснасткі канцэрна “Роберт Бош” (канцэрн выступіў генеральным спонсарам фестывалю) Раман Богдан прадставіў магчымасці выкарыстання электрапрыбораў сваёй кампаніі на ўроках працоўнага навучання. “У рамках праграмы “Адукацыя” наша кампанія супрацоўнічае з Мінскім дзяржаўным каледжам будаўнікоў імя У.Г.Каменскага, пастаянна праводзіць курсы павышэння кваліфікацыі настаўнікаў працоўнага навучання. У гэтым годзе мы распрацавалі вучэбны дапаможнік і рабочы сшытак “Шматфункцыянальныя інструменты Dremel”. Дапаможнікі прызначаны для педагагічных работнікаў адукацыйных устаноў рознага тыпу, якія ажыццяўляюць прафесійную падрыхтоўку, і для навучэнцаў, — расказаў Раман Богдан. — З наступнага навучальнага года плануецца адкрыццё Dremel-класаў на базе сярэдняй школы № 26 Мінска”.